ઘણા બધા લોકોનું એક નિરીક્ષણ છે કે માણસની જિંદગીમાં ખરેખર દુઃખોનું જે પ્રમાણ હોય છે તે કરતાં અનેકગણું વધુ દુઃખ તેઓ વેઠે છે, કેમ કે કોઈ પણ આપત્તિ કે અકસ્માત સામે આવે કે ના આવે પણ તેની કલ્પના અગાઉથી કરીને માણસ ઘણીબધી પીડા વેઠે છે. એક વ્યક્તિને ત્રણ દિવસ પછી શસ્ત્રક્રિયા કરાવવાની હોય તેવા કેસમાં ખરેખર શસ્ત્રક્રિયા થાય અને તેનાથી જે કંઈ પીડા તેણે વેઠવી પડે તે-પણ હજુ તો શસ્ત્રક્રિયા થઈ જ નથી તે પહેલાં તે અંગેની જાતજાતની કલ્પના કરીને એ વ્યક્તિ પારાવાર પીડા અનુભવે છે. સાચોસાચ તો પીડા આવે ત્યારે ખરી-આ તો પીડા કે પરીક્ષા આવ્યા પહેલાં જ માણસ કલ્પના કરીને દુઃખી થાય છે!